শেরেবাংলানগর থানার এসআই আবদুর রাজ্জাক জানান, গত ৩০ ডিসেম্বর পুলিশ পশ্চিম শেওড়াপাড়া শামীম সরণির ৫৪৯/এ নম্বর বাড়িতে যায়। ওই বাড়ির চতুর্থ তলার সি/৪ ফ্ল্যাটের মালিক মফিজুল হক পুলিশকে জানান, তার ফ্ল্যাটটি খালি ছিল। দুজন লোক ফ্ল্যাটটি ভাড়া  নিয়ে অগ্রিম টাকা দিয়ে গেছে। তারা ফ্ল্যাট বুঝে নিয়ে দরজায় তালা লাগিয়ে যায়। কিন্তু দুদিন ধরে ফ্ল্যাটের ভেতর থেকে উটকো দুর্গন্ধ বেরুচ্ছে। পুলিশ ফ্ল্যাটের তালা ভেঙে ভেতরে ঢুকতে গিয়ে থমকে দাঁড়ায়। পচা দুর্গন্ধের কারণে ফ্ল্যাটের ভেতরে নাকে রুমাল চেপে দাঁড়ানোরও উপায় নেই। এসআই রাজ্জাক আরও জানান, ফ্ল্যাটের ভেতরে পড়ে থাকা মৃতদেহে পচন ধরে গেছে। লাশের হাত-পা শিকলে বাঁধা। মুখ ও শরীর মোটা স্কচটেপ দিয়ে মোড়ানো। লাশের চেহারায় চাপ দাড়ি। পরনে পাজামা ও কোর্তা। লাশ দেখে পুলিশের মনে হয়েছে, তাকে হাত-পা বেঁধে ও মুখে  স্কচটেপ লাগিয়ে নির্মমভাবে শ্বাসরোধ করে হত্যা করা হয়েছে। হত্যার কারণ তদন্ত না করে বলা যাচ্ছে না বলে এসআই রাজ্জাক জানান।